יוחנן אליחי

יוחנן אליחי (18 באפריל 1926 – 4 ביולי 2020) היה בלשן, מילונאי ומורה ישראלי ממוצא צרפתי, חוקר השפה הערבית הפלסטינית המדוברת ומחברם של ספרי לימוד ומילונים בתחום זה.

מראשוני נציגות יעקב הצדיק לקתולים הדוברים עברית בישראל.<ref></ref> היה הראשון שערך את טקס סעודת האדון בעברית בישראל, בשנת 1956. תרם רבות לתרגום הליטורגיה הלטינית לעברית וליצירת מורשת מוזיקלית קתולית בעברית.

==ביוגרפיה==
אליחי נולד בשנת 1926 בשם ז'אן לרואה סמוך לפריז, וגדל במשפחה צרפתית קתולית. בשנת 1946 נסע ללבנון במסגרת שירות לאומי, עסק שם בהוראת השפה הצרפתית והחל בלימודי השפה הערבית.
בשנת 1947 חזר לצרפת ולמד במרכז הדומיניקני ללימודי נצרות. עם תום לימודיו היה לנזיר והתקבל כחבר במסדר קתולי קטן, האחים הקטנים של ישוע (בצרפתית: Petits Frères de Jésus).

בשנת 1956 הגיע לישראל, התיישב ברמת גן ועבד בתחום הקרמיקה. לאחר מכן עבר ליפו. בשנת 1960 קיבל אזרחות ישראלית ושינה את שמו מ'ז'אן לרואה' (בצרפתית: Jean Leroy) ל'יוחנן אליחי'.
בין השנים 1965–1967 התגורר בכפר תרשיחא שבגליל. בשנים 1965–1989 הקליט שעות רבות את תושבי הכפר והסביבה והקלטות אלו שימשו אותו כבסיס ללמידה שיטתית של השפה וכחומר גלם ראשוני לספרי הלימוד ולמילונים שחיבר מאוחר יותר.

בשנת 1967 החל להוציא לאור בהוצאה עצמאית סדרת ספרי לימוד לשפה הערבית המדוברת, המיועדת לדוברי צרפתית. בשנת 1973 השלים חיבור של מילון צרפתי-ערבי לערבית פלסטינית מדוברת.
בשנים 1968–1981 התגורר בעפולה. בתקופה זו חיבר מילון עברי-ערבי לשפה הערבית המדוברת, שיצא לאור בשנת 1977. בשנת 1980 פרסם גרסה אנגלית לסדרת ספרי הלימוד משנת 1967.
בשנים 1982–1985 עבד בבית דפוס בחיפה ובשנת 1986 עבר להתגורר בירושלים והחל לעבוד בהוצאת קסת.

בשנים 1986–2001 פרסם ספרי לימוד לשפה הערבית המדוברת, ספרי לימוד ייחודיים לשפה העברית, מילון ערבי-עברי לשפה המדוברת והשתתף בחיבורם של מילונים וספרי עיון נוספים.
החל משנת 1999 שקד על חיבורו של מילון ערבי-אנגלי לערבית פלסטינית מדוברת. המילון יצא לאור בשנת 2004 בשם Olive Tree Dictionary.
בשנים 2005–2011 שקד על פרסום גרסאות נוספות של ספריו ללימוד ערבית וסייע בפיתוחו ובעריכתו של שיחון עברי-ערבי לרופאים וצוותי רפואה. הוא אף פרסם גרסה אנגלית, צרפתית ועברית מעודכנת של סדרת ספרי הלימוד "לדבר ערבית".

בשנת 2008 הוענק ליוחנן אליחי תואר דוקטור לשם כבוד מטעם אוניברסיטת חיפה,<ref></ref> כאות הוקרה על עבודתו רבת השנים בתחום חקר הערבית המדוברת והוראתה. בשנת 2018 הוענק לו פרס ראש הממשלה גולדה מאיר.<ref></ref> בשנת 2019 הוענק לו פרס יגאל אלון. באותה שנה הוענק לו גם פרס על שם אברהם שרוני.<ref></ref>

הוא נפטר ב-4 ביולי 2020 ונקבר בין אחיו למסדר בחצר כנסיית הביקור שבשכונת עין כרם בירושלים.

==מספריו==
* Cours d'arabe parlé: self publishing, 1967
* Dictionnaire de l'arabe parlé palestinien: francais-arabe Klincksieck, Paris 1974
* Lessons in Spoken Arabic: self publishing, 1980
* מילון עברי-ערבי לשפה המדוברת, הוצאת ינץ, 1977.
* לחיות בעברית (Vivre en hébreu) 490 פעלים בתוך 4000 משפטים מחיי יום-יום - קורס ללימוד מערכת הפועל העברית – (לדוברי צרפתית) הוצאת קסת (1993) ומינרוה בית הוצאה לאור (2008).
* לחיות בעברית (Living Hebrew) 490 פעלים בתוך 4000 משפטים מחיי יום-יום - קורס ללימוד מערכת הפועל העברית – (לדוברי אנגלית) הוצאת מינרוה, ירושלים 2008.
* לחיות בעברית ( Жить на иврите) 490 פעלים בתוך 4000 משפטים מחיי יום-יום - קורס ללימוד מערכת הפועל העברית – (לדוברי רוסית) הוצאת קסת, ירושלים (1991) והוצאת מינרוה, ירושלים (2008).
* מילון ערבי-עברי לשפה המדוברת, הוצאת קסת ומשרד הביטחון, 1999.
* The Olive Tree Dictionary - A Transliterated Dictionary of Conversational Eastern Arabic, Minerva Publishing house, Jerusalem 2004, second edition 2006
* Speaking Arabic - A Course in Conversational Eastern Arabic, Minerva Publishing house, Jerusalem 2011
* Parlons l'arabe - Cours d'arabe parle oriental, Minerva Publishing house, Jerusalem 2011
* מילון כיס עברי-ערבי לשפה המדוברת, מינרוה בית הוצאה לאור, 2012
* a transliterated English-Arabic Pocket Dictionary of Conversational Eastern Arabic, Minerva publishing House, 2018
* מילון ערבי-עברי לשפה המדוברת (מהדורה חדשה ומורחבת), מינרוה בית הוצאה לאור, 2017.

==קישורים חיצוניים==

* 

* אלחנן מילר, [https://www.youtube.com/watch?v=az_OPOv6M_U ראיון בעברית ובערבית עם יוחנן אליחי], סרטון מתוך סדרת [https://www.youtube.com/channel/UC6JsL74MTQMpBb9LJIkHAGw People of the Book أهل الكتاب]

* רחלי ריף, [http://musaf-shabbat.com/2015/06/05/רציתי-לומר-שאלוהים-חי-רחלי-ריף/ "רציתי לומר שאלוהים חי"], מוסף שבת, מקור ראשון, 5 ביוני 2015
*
*
*[http://www.2all.co.il/Web/Sites/ornan/PAGE57.asp מאמר על יוחנן אליחי מעיתון א-סנארה, מתורגם לעברית באתר המאמרים של עוזי אורנן]
*
*[https://minerva-books.com/ אתר הוצאת מינרוה, המפרסמת את ספריו של יוחנן]
*
*
*[https://www.catholic.co.il/?cat=&view=article&id=18011&m= הודעה על פטירת יוחנן אליחי], אתר נציגות יעקב הצדיק לקתולים הדוברים עברית בישראל, 5 ביולי 2020
*[https://www.catholic.co.il/?cat=&view=article&id=18016&m= דרשת הארכיבישוף פיירבטיסטה פיצבלה בלוויה של יוחנן אליחי], אתר נציגות יעקב הצדיק לקתולים הדוברים עברית בישראל, 6 ביולי 2020 
* [https://www.youtube.com/watch?v=0LzoVzqWBik יוחנן אליחי נושא דברים בטקס קבלת פרס ראשת הממשלה גולדה מאיר], 1 במאי 2018

==הערות שוליים==

קטגוריה:בלשנים ולשונאים שמיים
קטגוריה:בלשנים ולשונאים צרפתים
קטגוריה:בלשנים ולשונאים ישראלים
קטגוריה:מקבלי תואר דוקטור לשם כבוד מאוניברסיטת חיפה
קטגוריה:ישראלים ילידי צרפת
קטגוריה:עולים בשנות ה-1950
קטגוריה:ירושלים: אישים
קטגוריה:זוכי פרס יגאל אלון
קטגוריה:נזירים
קטגוריה:ישראלים שנולדו ב-1926
קטגוריה:ישראלים שנפטרו ב-2020
קטגוריה:מילונאי ערבית